PTT ตั้งเป้าลดค่าใช้จ่าย หวังดัน EBITDA ปี 60 เพิ่ม 2.8 หมื่นลบ.
PTT ตั้งเป้าลดค่าใช้จ่าย หวังดัน EBITDA ปี 60 เพิ่ม 2.8 หมื่นลบ.
16 ธ.ค. 2559

นายเทวินทร์ วงศ์วานิช ประธานเจ้าหน้าที่บริหารและกรรมการผู้จัดการใหญ่ บริษัทปตท. จำกัด (มหาชน) หรือ PTT เปิดเผยว่า กลุ่ม ปตท.ยังเน้นการลดค่าใช้จ่าย โดยตั้งเป้าผลักดันเพิ่มกำไรก่อนดอกเบี้ยจ่าย,ภาษี,ค่าเสื่อม และค่าตัดจำหน่าย (EBITDA) ในปีนี้ 10,000 ล้านบาท และปี 60 ตั้งเป้าจะเพิ่มอีก 28,000 ล้านบาท ส่วนปี 61 เพิ่มขึ้น 43,000 ล้านบาท
สำหรับแนวโน้มผลประกอบการปี 60 คาดว่าจะปรับตัวดีขึ้น ภายใต้คาดการณ์ราคาน้ำมันเฉลี่ยที่เพิ่มขึ้นเป็น 50 เหรียญสหรัฐ/บาร์เรล จากปีนี้เฉลี่ยอยู่ที่ 40 เหรียญสหรัฐ/บาร์เรล ซึ่งจะส่งผลให้ธุรกิจปิโตรเคมีและโรงกลั่นดีขึ้น โดยเชื่อว่าทุกบริษัทในกลุ่ม ปตท.จะเดินหน้าขยายการลงทุนต่อไป และยังไม่มีธุรกิจใดน่าเป็นห่วง
โดยสมมติฐานราคาน้ำมันดิบดูไบปีหน้าคาดว่าจะอยู่ที่ 50 เหรียญสหรัฐ/บาร์เรล จากปัจจุบันอยู่ที่ 51-52 เหรียญสหรัฐ/บาร์เรล แต่ก็มองสมมติฐานในด้านต่ำสุดที่ 40 เหรียญสหรัฐ/บาร์เรล รวมทั้งยังมองสถานการณ์รอบด้าน อาทิ การเปลี่ยนแปลงเทคโนโลยี การเปิดการค้าเสรีก๊าซแอลพีจี การเมืองทั่วโลก ความร่วมมือของกลุ่มโอเปกและนอกโอเปกในการลดกำลังการผลิตน้ำมัน เป็นต้น
อย่างไรก็ตาม มองว่าราคาน้ำมันผ่านจุดต่ำสุดที่ระดับ 28 เหรียญสหรัฐ/บาร์เรล และผ่านจุดสูงสุดที่ 120 เหรียญสหรัฐ/บาร์เรลไปแล้ว โดยขณะนี้ราคาน้ำมันดิบที่ 50 เหรียญสหรัฐ/บาร์เรล ถือว่าเป็นราคาที่ค่อนข้างมีเสถียรภาพ